Europski strukturni i investicijski fondovi 2014.–2020.

Sažeto izvješće o godišnjim izvješćima o provedbi programa za 2018.

kojim je obuhvaćena provedba u razdoblju 2014.–2017.

1.Uvod

Cilj je europskih strukturnih i investicijskih (ESI) fondova poticati trajnu socioekonomsku konvergenciju, otpornost i teritorijalnu koheziju. ESI fondovi najveći su izvor potpore EU-a ključnim područjima kojima su potrebna ulaganja obuhvaćenima političkim prioritetima Junckerove Komisije. Potporom stvaranju radnih mjesta i rastu, ulaganjima u jedinstveno digitalno tržište i energetsku uniju, jačanjem jedinstvenog tržišta i gospodarskog upravljanja ta ulaganja odgovor su na potrebe realnog gospodarstva i poticaj strukturnim promjenama i reformama koje se utvrđuju postupkom europskog semestra.

Ovim se izvješćem daje treći godišnji pregled provedbe više od 530 (nacionalnih i regionalnih) programa u okviru podijeljenog upravljanja na temelju godišnjih izvješća o programima zaprimljenih sredinom 2018. Točnije, u izvješću se sažeto prikazuju dostupni podaci o uspješnosti koji obuhvaćaju provedbu od 2014. do 2017.

Nakon preispitivanja u sredini programskog razdoblja višegodišnjeg financijskog okvira za razdoblje 2014.–2020. i tehničke prilagodbe BDP-a 2017. udio EU-a u proračunu ESI fondova povećao se za 6 milijardi EUR te dosegnuo ukupno 460 milijardi EUR. Uz odgovarajuća povećanja nacionalnog sufinanciranja ukupna planirana ulaganja povećala su se za 9 milijardi EUR te dosegnula ukupno 647 milijardi EUR.

Do kraja 2017. diljem Europe odabrano je više od 1,7 milijuna projekata koji su iznosili 338 milijardi EUR ukupnih ulaganja, odnosno 53 % ukupno planiranih ulaganja. Vrijednost projekata koji su odabrani samo 2017. iznosila je 158 milijardi EUR, što je najveći godišnji rast dosad. To jasno pokazuje da države članice planove ulaganja pretvaraju u konkretne projekte kako bi ostvarile održive društvene i gospodarske koristi.

Ulaganja dobro napreduju u mnogim tematskim područjima koja su ciljani prioriteti EU-a. Primjerice, projektima je dodijeljeno 55 % ukupnih planiranih ulaganja u MSP-ove. Iako je odabir ulaganja u nekim temama i dalje niži od ukupnog prosjeka, smanjile su se razlike u stopama odabira. Primjerice, do kraja 2017. poboljšale su se stope odabira mjera u području klime i ulaganja u digitalno gospodarstvo. Novija izvješća iz programa kohezijske politike pokazuju stalan snažan napredak u odabiru projekata do 30. rujna 2018. uz 67 % sredstava koja su dodijeljena projektima. To je povećanje od 66 milijardi EUR u razdoblju od devet mjeseci, zbog čega ukupna odabrana ulaganja iznose više od 400 milijardi EUR.

U odabranim projektima do kraja 2017. prijavljeni su ukupni izdaci od gotovo 96 milijardi EUR, što znači da su se ubrzali i više nego udvostručili u razdoblju od 12 mjeseci. Do kraja 2017. državama članicama isplaćeno je 16 % ukupnih dostupnih sredstava za to razdoblje iz proračuna EU-a. (Taj postotak dosegnuo je 23 % do kraja listopada 2018.) Međutim, provedba programa ruralnog razvoja odvija se prema planu. Korisnici potpore EPFRR-a primili su do jeseni 2018. više od 33,8 milijardi EUR, što čini gotovo 33 % ukupne financijske omotnice dostupne za to programsko razdoblje.

Ukupni podaci o uspješnosti dostavljeni do kraja 2017. pokazuju sljedeće:

-potporom je obuhvaćeno 1 milijun poduzeća radi poboljšanja njihove produktivnosti i rasta ili stvaranja radnih mjesta,

-15,3 milijuna ljudi dobilo je potporu u traženju posla, osposobljavanju ili obrazovanju ili je iskoristilo mjere socijalne uključenosti,

-15 % ukupnih poljoprivrednih površina obuhvaćeno je mjerama u području klime i okoliša radi poboljšanja biološke raznolikosti, upravljanja tlom i vodama.

U odjeljku 2. u nastavku prikazan je pregled napretka provedbe do kraja 2017. U odjeljku 3. podrobnije se prikazuje napredak po ključnim tematskim područjima. U odjeljku 4. daje se sinteza evaluacija koje su države članice dosad provele.

2.Pregled napretka provedbe

Platforma za otvorene podatke ESI fondova ažurirana je radi podudaranja s ovim izvješćem kako bi se prikazao financijski obujam odabira projekata te predviđanja i postignuća za zajedničke pokazatelje kako su navedeni u godišnjim izvješćima programa za 2018. Podaci su dostupni po državama članicama, programima, temama i ESI fondovima. Platforma prikazuje najnovije dostavljene vrijednosti koje se mogu razlikovati od podataka dostupnih nakon dovršenja ovog teksta.

2.1.Pregled financijskog napretka

Ukupna planirana ulaganja u okviru ESI fondova bila su tijekom 2017. izložena promjenama koje su dovele do neto povećanja. Preispitivanje u sredini programskog razdoblja višegodišnjeg okvira za razdoblje 2014.–2020. dovelo je do povećanja u dodjeli sredstava Inicijativi za zapošljavanje mladih (YEI) (vidjeti okvir 2.). Tehnička prilagodba temeljena na ponovnom izračunu dodjele financijskih sredstava u okviru kohezijske politike dovela je do neto povećanja u proračunima EFRR-a i ESF-a. U okviru EPFRR-a na nacionalnoj su razini obavljeni određeni daljnji prijenosi iz prvog stupa zajedničke poljoprivredne politike (ZPP) u programe ruralnog razvoja.

U svojim godišnjim izvješćima za 2018. države članice navele su povećanje dodjela financijskih sredstava odabranim projektima. Ukupna vrijednost projekata odabranih za potporu iznosila je 338 milijardi EUR odnosno 53 % ukupnih ulaganja planiranih za razdoblje 2014.–2020. Procjenjuje se da doprinos EU-a odabranim projektima iznosi 240 milijardi EUR. Ta ukupna stopa odabira projekata usporediva je s istim razdobljem posljednjeg programskog razdoblja.

U prilozima 1.1. i 1.2. prikazana je raščlamba količine odabira projekata po fondovima na kraju 2017., odnosno do jeseni 2018. U prilozima 2.1. i 2.2. prikazani su isti financijski podaci po državama članicama. (U razdoblju od devet mjeseci od kraja 2017. ukupni financijski obujam odabranih projekata kohezijske politike povećao se do jeseni 2018. za 66 milijardi EUR te dosegnuo 67 % planiranih ulaganja.)